SCN มั่นใจยอดขายธุรกิจก๊าซฯ โตกระโดด หนุนผลงานทั้งปีพุ่งตามเป้า
SCN มั่นใจยอดขายกลุ่มธุรกิจก๊าซฯ โตกระโดด รับผลดีราคาน้ำมันดิบ-ถ่านหินปรับตัวขึ้นสูง หนุนผลงานทั้งปีพุ่งตามเป้า
SCN มั่นใจยอดขายกลุ่มธุรกิจก๊าซฯ โตกระโดด รับผลดีราคาน้ำมันดิบ-ถ่านหินปรับตัวขึ้นสูง หนุนผลงานทั้งปีพุ่งตามเป้า
18 มิ.ย. 2564

นายฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า กลุ่มธุรกิจก๊าซธรรมชาติของบริษัทกลับมาเติบโตอย่างก้าวกระโดด จากก่อนหน้านี้ ธุรกิจ iCNG ได้กลับมามียอดขนส่งแตะ 4,000 MMBTU ต่อวัน หลังจากสถานการณ์โควิด-19 อีกทั้งยังได้รับแรงหนุนจากราคาน้ำมันดิบและถ่านหินที่ปรับตัวเพิ่มสูงขึ้น ทำให้ยอดขายในกลุ่มธุรกิจก๊าซธรรมชาติเติบโตต่อเนื่อง ไม่ว่าจะเป็นสถานีก๊าซธรรมชาติหลัก ปั๊ม NGV รวมถึงธุรกิจขนส่งก๊าซธรรมชาติ
นอกจากนี้ยังได้รับผลบวกจากการที่กลุ่มลูกค้าอุตสาหกรรมรายใหม่ที่หันมาสนใจใช้ iCNG มากขึ้น เนื่องจากเป็นเชื้อเพลิงจากก๊าซธรรมชาติที่มีราคาถูกกว่า ไม่ผันผวน มีเสถียรภาพชัดเจน และยังเป็นเชื้อเพลิงสะอาด ช่วยลดการปล่อย CO2  ยิ่งทำให้ธุรกิจก๊าซธรรมชาติของบริษัทอยู่ในจุดที่กำลังรุ่งโรจน์ไม่น้อยหน้าธุรกิจอื่น
“เรามั่นใจว่าผลประกอบการจากธุรกิจก๊าซธรรมชาติที่ดีขึ้นนับจากนี้ จะสามารถช่วยผลักดันผลประกอบการของบริษัทให้เติบโตอย่างแข็งแกร่งและโดดเด่นกว่าปีที่ผ่านมาตามเป้าที่วางไว้” นายฤทธี กล่าว      